钦定古今图书集成/明伦汇编/氏族典/第400卷 > 史可法
## 钦定古今图书集成/明伦汇编/氏族典/第400卷 > 史可法

按《明外史史可法传》：“可法，字宪之，顺天大兴人。世锦
衣百户。祖应元，举于乡，官黄平知州，有惠政。语其子
从质曰：‘我家必昌。从质妻尹氏有娠，梦文天祥入其
舍，生可法，事亲以孝闻。举崇祯元年进士，授西安府
推官。赈荒恤民，戢奸弭盗，能声大著。迁户部主事，历
员外郎、郎中。八年，迁右参议，分守池州、太平。其秋改’”
副使，分巡安庆、池州，监江北诸军。可法蒐军实，治战
具，军特精。十年，贼犯潜山，可法败之枫香驿。擢右佥都御史，巡抚安庆、庐州、太平、池州，及河南之光州、光
山、固始、罗田，湖广之蕲州、广济、黄梅，江西之德化、湖
口诸县。提督军务，设额兵万人。可法日夜为战守具，
东西驰御。贼惮之，稍避其锋。可法短小精悍，面黑，目
烁烁有光。持身廉，接士信。杂处行伍间，与下同劳苦。
军行，士不饱不先食，未授衣不先御，以故得士死力。
连败贼英山、六合、顺天王遂乞降。十二年夏，丁外艰，
去。十四年，起总督漕运。十六年七月，拜南京兵部尚
书。十七年四月，知贼犯阙，大会群寮，誓师勤王。渡江
扺浦口，闻北都陷，大恸；缟衣发丧，欲长驱死。贼或说
可法：“可立君以图恢复”；可法然之。还南京，福王监国，
拜礼部尚书兼东阁大学士，仍掌兵部事。可法请督
师淮扬。王即位，明日，即陛辞。加太子太保，改兵部尚
书、武英殿大学士，遂开府扬州。大兵大至，诸文武分
陴拒守。旧城西门最险要，可法自守之；作书寄母，妻
以无子，命副将史德威为之后曰：“死葬我高皇帝陵
侧。”越二日，城破，可法自刎不死，命德威刃之。德威痛
哭，不敢仰视，遂被执。可法大呼曰：“我史督师也，可速
杀我！”劝之降，不从，遂被杀。